SKRIFTLIG FORESPØRGSEL E-0620/01

af Nelly Maes (Verts/ALE) til Kommissionen

(1. marts 2001)

Om: Respekt for regionale sprog og mindretalssprog

På en tidligere forespørgsel (E-3702/00(1)) om den sproglige mangfoldighed i den Europæiske Union svarer kommissionsmedlem Reding, at respekten for den lingvistiske og kulturelle mangfoldighed er et af hovedprincipperne i Unionen.

Desuden oplyser kommissionsmedlemmet, at man vil undersøge, hvordan man med et særligt handlingsprogram kan beskytte og fremme regionale sprog og mindretalssprog.

1. Hvornår præcis vil denne undersøgelse være afsluttet, og hvornår kan et handlingsprogram indledes?

2. Er Kommissionen rede til konkretisere den vage formulering respekt for mindretal i Københavnskriterierne for dermed at kunne sikre respekt for og beskyttelse af mindretalssprogene?

3. Hvorledes kan Kommissionen gribe regulerende ind over for ansøgerlande, hvor sproglove blot tjener som ekstra tiltrædelsesgaranti og på ingen måde er udstedt for at give de berørte mindretal ekstra garantier?

(1) EFT C 174 E af 19.6.2001, s. 119.

Svar afgivet på Kommissionens vegne af Viviane Reding

(15. maj 2001)

1. I løbet af Det Europæiske Sprogår 2001 har man mulighed for at deltage i talrige arrangementer og debatter om alt, hvad der omhandler den sproglige mangfoldighed i den Europæiske Union og i særdeleshed regionale sprog samt mindretalssprog. Det er Kommissionens hensigt at foretage en evaluering af disse initiativer og debatter og på baggrund heraf udarbejde en række konklusioner fra og med næste år.

2. De kriterier for medlemskab, som Det Europæiske Råd fastlagde på sit møde i København i 1993, skal bl.a. garantere respekt for og beskyttelse af mindretal. Med henblik på at vurdere de fremskridt, som kandidatlandene har gjort i relation til dette kriterium, lægger Kommissionen særlig vægt på, at de forskellige principper, der er fastsat i Europarådets rammekonvention om beskyttelse af nationale mindretal, herunder principperne vedrørende brugen af mindretalssprog, også respekteres og gennemføres.

3. Siden 1997 har Kommissionen regelmæssigt vurderet de fremskridt, der er gjort af kandidatlandene med henblik på at opfylde København-kriterierne. Kommissionen foretog en sådan vurdering første gang i udtalelserne fra 1997 og derefter i de periodiske rapporter, som den vedtog i efteråret 1998, 1999 og 2000.

Med henblik på at bistå kandidatlandene med at rette op på de særlige svagheder og mangler, der er blevet indkredset i de periodiske rapporter, har Fællesskabet etableret et tiltrædelsespartnerskab for hvert af kandidatlanden I tilknytning til disse tiltrædelsespartnerskaber fastlægges der kort- og mellemfristede prioriterede mål for hvert land til opfyldelse af tiltrædelseskriterierne. Disse partnerskaber rummer også oplysninger om den finansielle bistand, som Fællesskabet stiller til rådighed til opnåelse af de prioriterede mål, og de betingelser, der er knyttet til denne bistand. Tiltrædelsespartnerskaberne opdateres løbende.

Denne regelmæssige vurdering af kandidatlandenes fremskridt hen imod opfyldelsen af de krav, der er indeholdt i de politiske kriterier fra mødet i København, har med støtte i tiltrædelsespartnerskaberne ført til en positiv udvikling i alle kandidatlande, også med hensyn til respekten for mindretalsrettigheder og beskyttelsen af mindretal, herunder brugen af mindretalssprog. Kommissionen agter at arbejde videre i denne retning.